Laat sy Liefde jou Lei: Watter woord is jy? - www.bybelkennis.co.za
by Mitch Kalp · Published 23/05/2012 · Updated 28/09/2014
Laat sy Liefde jou Lei: Watter woord is jy? – Milanie Vosloo
Watter woord is jy?
Ons is almal woorde in God se storie van die lewe. Party van ons is lang indrukwekkende paragrawe, ander is kort sinsnedes terwyl sommiges slegs kort maar kragtige woordmense is. Nou maak dit regtig nie saak hoe lank jou lewenssin is nie. Wat wel saak maak, is wat die kwaliteit van jou lewe is. Want dit bepaal hoe sinvol jy leef?
Vra jouself vandag die vraag: Watter deel van God se storielyn is ek? Waar en hoe pas ek in in die verhaal wat Hy van die lewe skryf? En meer belangrik: Wat is die kwaliteit van die mý gedeelte van God se storie?
Die feit is jou lewensverhaal maak ongetwyfeld 'n belangrike deel van God se plan uit. Dis waarom jy is wat jy is en kan doen wat net jy kan doen. Wanneer jy dus jou gedeelte van die verhaal goed uitleef, maak jy van 'n gewone storie 'n uitmuntende verhaal. En dan glimlag God oor jou!
Bid vandag dat die Gees in die volgende tyd in jou hart sal werk. Dat Hy vir jou duidelikheid sal gee oor presies watter sin jou lewe het. Meer nog, dat Hy aan jou sal wys hoe jy dinge ánders en beter kan doen sodat jou lewensdeel kwaliteit sal spel.